Az Európai Központi Bank 1999. augusztus 26-án módosított iránymutatása

(1998. augusztus 26.)

az euro-bankjegyekre vonatkozó egyes rendelkezésekről

(EKB/1999/3)

(1999/656/EK)

AZ EURÓPAI KÖZPONTI BANK KORMÁNYZÓTANÁCSA,

tekintettel az Európai Közösséget létrehozó szerződésre (a továbbiakban: "a Szerződés"), és különösen annak 106. cikkének (1) bekezdésére,

tekintettel a Központi Bankok Európai Rendszere és az Európai Központi Bank alapokmánya (a továbbiakban: "az Alapokmány") 12.1., 14.3. és 16. cikkére,

tekintettel az 1999. augusztus 26-i EKB határozattal (EKB/1999/2) [1] módosított, az euro-bankjegyek címleteiről, technikai jellemzőiről, előállításáról, átváltásáról és forgalomból történő kivonásáról szóló [2], 1998. július 7-i EKB/1998/6 európai központi banki határozatra,

(1) mivel Európai Központi Bank kapta meg az Európai Monetáris Intézettől az euro-bankjegyekhez fűződő szerzői jogokat; mivel e szerzői jogokat többek között valamennyi részt vevő tagállamban az egyedi nemzeti jogszabályok szerint kell oltalmazni és érvényesíteni és e helyzet indokolja e feladatokkal a nemzeti központi bankok megbízását;

(2) mivel az euro-bankjegyek hamisítás elleni védelme növelése érdekében ajánlatos létrehozni az Európai Bankjegyszakértői Központot (CAC), amelyben egyesíteni lehet a részt vevő tagállamok NKB-jai és az EKB erőforrásait és ami megkövetelné a Központi Bankok Európai Rendszerén (KBER) belül egyes szabályok kialakítását.

(3) mivel annak érdekében, hogy szélesíteni lehessen az EKB bankjegyek fajtáinak vagy sorozatainak visszavonására vonatkozó valamennyi határozatának nagyközönség általi megismerését, a határozatnak az Európai Közösségek Hivatalos Lapjában való közzétételén túlmenően helyénvalónak minősül hirdetmények közzététele a nemzeti médiában és az, hogy e feladattal az NKB-kat bízzák meg.

(4) mivel az Alapokmány 12.1 és 14.3 cikkével összhangban az EKB iránymutatásai a közösségi jog szerves részét képezik,

ELFODTA EZT AZ IRÁNYMUTATÁST:

1. cikk

A szerzői jogok érvényesítése

(1) Az NKB-k megtesznek minden szükséges és nemzeti jogszabályaik szerint megvalósítható intézkedést annak biztosítására, hogy ne sérüljenek az EKB jogai az euro-bankjegyek formatervezési mintaoltalmának szerzői jogai tekintetében.

(2) Amennyiben egy NKB tudomást szerez arról, hogy felségterületén euro-bankjegyek jogosulatlan előállítása történik, minden szükséges intézkedést megtesz annak biztosítására, hogy az ilyen előállítás haladéktalanul érjen véget és minden ilyen módon előállított bankjegyet vonjanak be, és erről haladéktalanul tájékoztatja az EKB-t.

(3) Az EKB Igazgatósága utasításokat adhat arra nézve, hogy a helyzet megkívánja-e polgári vagy büntetőeljárás megindítását az előállításért felelős személy ellen. A bírósági eljárás lefolytatására az EKB igénybe veheti az NKB-ket, megfelelő utasításokkal és a szükséges meghatalmazásokkal is ellátja azokat.

(4) Az NKB-k tájékoztatják az EKB-t az EKB/1998/6 határozat alapján engedélyezett bármely, az euro-bankjegyek formatervezési mintája előállítására vonatkozó egyedi engedélyről.

2. cikk

A sérült és megrongálódott bankjegyek cseréje

(1) Az NKB-k megfelelően végrehajtják az EKB/1998/6 európai központi banki határozatot.

(2) Az EKB/1998/6 EKB határozat végrehajtásakor és a jogszabályi korlátok keretei között az NKB-k hat hónap elteltével megsemmisítenek minden megrongálódott bankjegyet és azok darabjait, amennyiben nincs jogi alap megőrzésükre és a kérelmezőnek történő visszajuttatásukra.

(3) Az NKB-k egyetlen szervet vagy testületet jelölnek ki az EKB/1998/6 EKB határozat 3. cikke (1) bekezdésének b) pontjában előre jelzett esetekre a sérült vagy károsodott bankjegyek cseréjére vonatkozó döntések elfogadására, és erről megfelelően tájékoztatják az EKB-t.

3. cikk

Az Európai Bankjegyszakértői Központ és a hamispénz-adatbázis

(1) Az Európai Bankjegyszakértői Központot (CAC) és az EKB hamispénz adatbázisát (CCD) a KBER fogja létrehozni és annak keretében fog működni. A CAC létrehozásának célja az EKB és az NKB-k által kibocsátott euro-bankjegyek hamisításával kapcsolatos technikai vizsgálatok és adatok központosítása. Az euro-bankjegyek hamisításával kapcsolatos valamennyi lényeges műszaki és statisztikai adatot a CCD-ben kell tárolni.

(2) A CAC és a CCD Frankfurt am Mainban kerül felállításra. A Kormányzótanács jelöli ki a CAC vezetőjét, hagyja jóvá költségvetését, és megszervezi személyzetét és erőforrásait.

(3) A jogszabályi korlátozások figyelembevételével NKB-k a CAC rendelkezésére bocsátják a birtokukban lévő új euro-bankjegy hamisítványokat, műszaki vizsgálat és központi osztályba sorolás céljából. Az NKB-k végzik annak előzetes értékelését, hogy egy adott hamisítvány valamely osztályba sorolt fajtába vagy új kategóriába tartozik-e.

(4) Az EKB és a részt vevő tagállamok számára hozzáférhető valamennyi, a CCD-ben tárolt műszaki adat. A CAC adott esetben egyedi szaktudásuk szerint együttműködik a részt vevő tagállamok rendőrségi szerveivel, az Europollal, az Európai Bizottsággal. A CAC személyzetének tagjai kérésre szakértőként eljárhatnak a pénzhamisítási esetekkel kapcsolatos bírósági eljárásokban. A CAC által az egyes nemzeti hatóságokkal történő kapcsolattartást az adott NKB-val közösen kell megvalósítani.

4. cikk

Bankjegyek forgalomból történő kivonása

Az NKB-k az Igazgatóság által adható utasítások alapján saját költségükön hirdetik ki a belföldi újságokban a Kormányzótanács valamely fajtájú vagy címletű euro-bankjegy forgalomból való kivonására vonatkozó határozatát.

5. cikk

Záró rendelkezések

Ennek az iránymutatásnak a részt vevő tagállamok nemzeti központi bankjai a címzettjei és azonnal hatályba lép.

Ezt az iránymutatást az Európai Közösségek Hivatalos Lapjában ki kell hirdetni.

Kelt Frankfurt am Mainban, 1999. augusztus 26-án.

Az EKB Kormányzótanácsa részéről

Willem F. Duisenberg

[1] Lásd e hivatalos lap 29. oldalát.

[2] HL L 8., 1999.1.14., 36. o.

--------------------------------------------------